Sådan lyder det fra lektor i socialret ved Aalborg Universitet Karin Kildedal - efter at Rebild Kommune har varslet fyring af tre chefer. Fyringerne kommer i kølvandet på Rebildsagen, hvor en familiefar er dømt for at misbruge ni børn. Ankestyrelsen har kritiseret kommunen for at gribe for sent ind. - Jeg er forbløffet. For den type sager har sjældent haft den slags konsekvenser, siger Karin Kildedal til DR Nordjylland. Karin Kildedal vil ikke vurdere rimeligheden af de konkrete fyringer i Rebild Kommune. Men principielt glæder hun sig over, at dårligt fagligt arbejde kan få konsekvenser på chefgangen. - Man bliver nødt til at markere, at det ikke er acceptabelt at lave så dårligt arbejde, at det går ud over børn. Ifølge Karin Kildedal kan det kun være ledelsen, der står for skud, når noget går galt i børnesager. - Det kan aldrig nogensinde være den almindelige rådgivers skyld. Det er ledelsen, der har ansvaret for, at fagligheden er så høj, at man kan håndtere den slags sager, siger Karin Kildedal.
Det er meget usædvanligt, at chefer bliver fyret på grund af svigt i børnesager.